“Mo dou gumatua sara mo dou maroroya na lomavata ni Yalo Tabu, ni dou sa vauci vata e na veivinakati,” (Efeso 4:3).
“Ia me liu e na ka kecega oqo na dauloloma, o koya sa i vau vinaka sara,” (Kolosa 3:14).
E sa nomu itavi mo taqomaka na duavata ni nomu ivavakoso lotu. Na duavata ena ivavakoso e sa rui ka bibi, ena kena cauraki wasoma ena Veiyalayalati Vou, ka lailai na kena tukuni na veika baleti lomalagi se ko Eli. E gadreva vakatitobu dina na Kalou me da bulataka na duavata kei na lomavata.
Na duavata sa usutu ni veitokani. Ni ko vakarusa, e sa vaka ko kaliraka laivi na uto i Karisito mai na Yagona. Na duavata sa isaluwaki ka usutu ni inaki ni Kalou me da wasea vata ena Nona isoqosoqo lotu. Na ivakaraitaki cecere duadua vei keda ni duavata, sa i koya na Lewe Tolu Vakalou. E ratou duavata kece na Kalou na Tamana, na Luvena kei na Yalo Tabu. Na Kalou sa ivakaraitaki cecere duadua ni loloma soli wale, na yalomalua kei na yalomalumalumu, na sega ni nanumi koya vakai koya, kei na yalovata ka sa taucoko vakaoti.
Me vaka na nona marautaki ira na luvena e dua na itubutubu, sa vaka kina na Nona marau na Kalou ni raica na nodra veilomani na luvena. Ni bera na Nona la’ki vesu ko Jisu, e a masulaka vakabibi na noda duavata. Oya na ka e a vakaosoosotaka tu na Nona vakasama, dina ga ni sa kila tu na veivakararawataki levu e vakarau la’ki sotava. Oqori na vuna e sa rui bibi kina na ulutaga oqo.
E sega ni dua na ka e vuravura oqo e talei cake vua na Kalou me vaka na Nona isoqosoqo lotu. E a volia ena isau levu duadua, ka gadreva me taqomaki, vakabibi mai na vakacaca veivakarusai ka vu mai na tawase, na veileti kei na duiyaloyalo. Kevaka ko lewe ni matavuvale ni Kalou, sa nomu itavi mo taqomaka na duavata ni nomu ivavakoso. Sa lesi iko ko Jisu Karisito mo cakava na veika kece e rawa, mo mareqeta kina na duavata, taqomaka na veitokani, ka vakauqeta na yalovata ena nomu ivavakoso kei na nodra veimaliwai na lewena. E kaya na iVola Tabu, “Mo dou gumatua sara mo dou maroroya na lomavata ni Yalo Tabu, ni dou sa vauci vata e na veivinakati,” (Efeso 4:3). Me da na vakayacora vakacava oqo? E solia vei keda na iVola Tabu eso na ivakasala vinaka.
Vakabibitaka na veika eda lomavata kina, ka sega ena noda duidui. E kaya vei keda ko Paula, “O koya oqo me da muria kina na veika ni veivinakati, kei na veika eda na dui veivakatavulici kina,” (Roma 14:19). Me vaka ni da tamata vakabauta, sa dua ga na noda Turaga, dua ga na isoqosoqo lotu, dua na inaki, dua na Tamada, dua na Yalo Tabu, dua na inuinui, dua na papitaiso, ka dua na loloma. Eda wasea vata e dua na sucu vou, dua na bula, ka dua na bula tawamudu – na veika oqo e bibi cake sara mai na noda duidui lalai. E dodonu me da vakanamata tiko ki na veika lelevu ka bibi oqo, ka sega ena veiduidui lalai ka sega ni yaga.
E dodonu me da nanuma tiko ni a digia na Kalou me solia vei keda na duidui ni yalo, duidui ni susu, duidui ni kawatamata, kei na duidui ni veika eda taleitaka, ka sa dodonu me da marau e na veiduidui oqori, ka me kua ni da vakawaletaka. E gadreva na Kalou me da duavata, ka sega me da tautauvata kece. Ia, kevaka me da taqomaka na noda duavata, sa dodonu me da kua ni vakatara me wasei keda na noda duidui. E dodonu me da vakanamata tikoga ki na ka e bibi duadua – na noda vulica me da veilomani me vaka na Nona lomani keda ko Karisito, ka me da vakayacora kina na inaki e lima ni Kalou ena noda bula yadua kei na Nona isoqosoqo lotu.
Na duiyaloyalo sa dau ivakaraitaki ni kena sa toso na noda vakanamata ki na so tale na veika e sega ni bibi, na veika e vakatoka na iVola Tabu me “veika e rawa ni veiletitaki,” (2 Timoci 2:23). Ena gauna eda vakanamata kina ki na nodra vakaliuci eso ga, se na taurivaki ni nodra digidigi eso ga, se na kena vakadewataki e dua na ka, se ki na itovo dodonu ni sokalou se qaravi itavi, ena yaco kina na tawase. Ia, ke da vakabibitaka na noda veilomani kei na noda vakayacora na inaki ni Kalou, e dau yaco ga kina na lomavata kei na duavata. E a vunautaka na ka oqo ko Paula, ka kaya, “Mo dou tauvata kece e na vosa, ia me kakua vei kemudou na veisei; mo dou veivinakati sara ni dou sa lomavata ka lewa vata,” (1 Korinica 1:10).
Mo kua ni “vanavana na vula” ena veika ko namaka. Ena gauna eda sa kila kina na veitokani dina ka gadreva na Kalou, e dau rawarawa me da vakayalolailaitaki ena kedrau veiyawaki na veitokani dina oya, kei na itovo ni veitokani ka tu vei keda. Ia, e dodonu ga me da lomana na noda ivavakoso kevaka mada ga e sega ni taucoko tu na veimaliwai ka tu kina. Kevaka eda vakasaqara tiko na veitokani dina, ka da qai vakalewa tiko na veimaliwai ena noda ivavakoso, oqori sa ivakaraitaki ni yalowai. Ia, kevaka e sa rauti keda tiko ga na veimaliwai ka sa yaco tiko, ka da sega ni saga me da rawata na veitokani dina, oqori sa ivakaraitaki ni guce vakayalo. Na yalomatua sa i koya na noda bula vata kei na veika dredre.
Era na vakayalia na nomu veivakabauti eso na nomu itokani ena nodra sega ni dina ki na veika era yalataka, ia oqori, e sega ni iulubale mo tamusuka kina na nomuni veitokani. Era lewe ni nomu matavuvale ko ira oqori, kevaka mada ga era sega ni vakaitovotaki ira vakakina, ka ko na sega ni rawa ni laivi ira tu se vakanadakui ira. Ia, e kaya vei keda na Kalou, “Mo dou vosota vakadede ka veivosoti vakai kemudou e na loloma,” (Efeso 4:2).
Ena so na gauna, e dau yaco me ra sega ni taleitaka na tamata eso na ka me baleta na ivavakoso lotu ka ra lewena. E vuqa na ka e dau yaco ka rawa ni vakavuna me wiwi kina na veimaliwai: na duiyaloyalo, na mavoa ni yalo, na itovo ni kaya e dua na ka, ka cakava na kena veibasai, na yali ni veikauwaitaki, na kakase, kei na veivalavala tale eso ka dau vakaleqa na veimaliwai. E sega ni dodonu me da kurabui ena veika oqo ka rawa ni yaco ena loma ni dua na ivavakoso, ka me da nanuma tiko ni vavakoso lotu, era lewena na tamata ka se vakayago tu na nodra bula, vakataki iko kei au. Me vaka ni da se tamata tikoga, eda dau veivakamavoataki: eso na gauna e nakiti, ka so na gauna e ka ni vakacalaka. Ia, e sega ni kena ibalebale ni yaco na dredre, me da sa biubiu ka lako. E dodonu me da tiko me da walia na leqa ka vakavuna na veileti se veisei, kevaka e rawa. E sala ki na veitokani e kaukauwa ka titobu na veivakalomavatataki, ka sega na noda biubiu ena kena yaco na dredre.
Kevaka eda sa via biubiu ni basika e dua na dredre, oya e ivakaraitaki ni noda se yalowai ka se sega vei keda na yalomatua. E tu na veika e via vakatavulica vei iko na Kalou, kei ira talega na kena vo. Me da nanuma talega ni sega ni dua na ivavakoso lotu e sega kina na dredre, mo rawa ni dro kina. Na ivavakoso kece, e dui tu na nodra malumalumu kei na leqa. Kevaka ko dro ki na dua tale na isoqosoqo lotu, ena sega ni dede, ko sa na raica tale na dredre kei na leqa ko a drotaka mai.
E dua na tamata ka yacana ko Groucho Marx, e kilai levu ena nona dau kaya ni sega ni via lewena e dua na isoqosoqo ka via vakacurumi koya. Kevaka ko via la’ki curu ga ki na dua na ivavakoso ka sa vinaka vakaoti ka sega kina na leqa, ko na sega ni rawa ni la’ki lewena baleta na ivakatagedegede ni kena vinaka, ena sega ni vakatarai iko mo la’ki lewena, ni sega ni ko yacova na ivakatagedegede ni vinaka oya.
Ko Dietrich Bonhoeffer, na italatala ni Jamani ka a vakamatei ena nona saqati ira na sotia nei Hitler, e a vola e dua na ivola me baleta na veitokani, ka yacana na “Life Together”. Ena nona ivola oqo, e kaya kina o koya ni ka vinaka kevaka eda sa sega ni marautaka na ituvaki ni noda ivavakoso, baleta ni na vakarusai kina na noda nanamaki cala me baleta e dua na ivavakoso ka sa totoka vakaoti tu na kena ituvaki. Na kena totolo ga na noda biuta tani na nanuma cala ni da na rawa ga ni lomana na ivavakoso kevaka e sa totoka vakaoti tu, na totolo talega ni noda na muduka na noda vakalecalecava tiko na dina oya, ka tekivu vakatusa ni da sa sega kece ni tamata dodonu ka da gadreva na veivosoti kei na loloma. Oqo na itekitekivu ni veitokani dina.
Na ivavakoso lotu kece e veivanua, e rawa ni ra vola tu ena katuba ni nodra veivale ni lotu: “Sa sega ni gadrevi eke na tamata ka sega na nona malumalumu. Na vale oqo e baleti ira ga era sa vakatusa ni ra tamata ivalavala ca, ra gadreva na loloma ni Kalou, ka ra gadreva me ra tubu vakayalo.”
E kaya ko Pastor Bonhoeffer, “Kevaka eda sa sega ni vakavinavinakataka tiko e veisiga vua na Kalou na ivavakoso eda biu kina me da lewena, kevaka mada ga e sega na veika lelevu e kunei kina, e sega na kena iyau, levu kina na malumalumu, lailai na vakabauta, levu kina na dredre, ka da kudruvaka na levu ni leqa e tu kina, eda sa vakataotaka tiko na cakacaka ni Nona vakatubura na ivavakoso na Kalou.”
Digitaka mo veivakayaloqaqataki, ka kua ni veivakalewai. E dau ka rawarawa cake me da duri tu yani e taudaku ka vakalewai ira na vakaitavi, ka dau dredre me da curu yani ka vakaitavitaki keda. E vakaroti keda wasoma na Kalou me da kua ni veivakadiloi, veivakatauvatani, se veivakalewai, (Roma 14:13). Ni ko vakalewa na ka e cakava e dua na tamata ena vuku ni nona vakabauta, ko sa la’ki vakacaca tiko ena Nona cakacaka na Kalou: “O cei ko iko mo lewa na tamata ni turaga tani? E na tu ko koya, se bale, vua na nona turaga,” (Roma 14:4).
E vakuria oqo ko Paula ni kaya ni sega ni dodonu me da lewai ira se raici ira sobu na tamata ka duidui na nodra vakabauta mai vei keda: “Ia ko iko, ko sa lewai koya na wekamu e na vuku ni cava? Se ko iko tale, ko sa beci koya na wekamu e na vuku ni cava? Ni da na tu kecega e na mata ni tikotiko ni veilewai ni Kalou,” (Roma 14:10).
Ena veigauna kece au vakalewa kina e dua na tamata vakabauta, e va na ka e yaco ena gauna sara ga oya: e cavuka na isema ni neirau veitokani kei na Kalou, e cegai me laurai na noqu dokadoka kei na noqu sega ni tudei, au dolavi au me’u lewai mai vua na Kalou, ka’u sa vakacacana na veitokani ni vavakoso. Na yalo e daulelewa, sa ka e vakavuna na veileqa lelevu.
E vakatokai Setani na iVola Tabu me “daubeitaki ira na wekada.” (Vakatakila 12:10). Sa cakacaka ni tevoro me dau veibeitaki, veivakacacani ka vosavakacacataki ira na lewe ni matavuvale ni Kalou. Ena veigauna eda cakava kina na veika oqo, eda sa lawakitaki tiko me da cakava na nona cakacaka duka. Mo nanuma tiko ni ko ira na tamata vakabauta, veitalia kevaka ko ni sega ni veiriti, era sega ni kemu meca dina. Na veigauna eda vakayagataka me da vakalelewa se veivakatauvatani kina, sa gauna e dodonu me da vakayagataka ena kena tarai cake na duavata ni noda ivavakoso. E kaya na iVola Tabu, “O koya oqo me da muria kina na veika ni veivinakati, kei na veika eda na dui veivakatavulici kina,” (Roma 14:19).
Kua ni vakarogoca na kakase. Na kakase, sa i koya na kena veikauyaki na itukutuku ca baleta e dua, ni sega ni ko tiki ni leqa oya, ka ko sega tale ga ni vakaitavi ena kena iwali. Ko sa kila tu ni ka ca na kakase ka sega ni dodonu se vinaka mo vakarogoca kevaka ko via taqomaka na nomu ivavakoso. Na vakarogoca na kakase e tautauvata kei na ciqoma na iyaya butakoci; ko na beitaki talega me vaka na nona beitaki o koya ka butako mai.
Ni qai tekivu kakase vei iko e dua, mo vosa vakadodonu vua ka kaya, “Yalovinaka, mo tarova na ka ko tukuna tiko mai oqori. Au sega ni via rogoca na kedra vosa na tani. Ko sa vosa oti vua na tamata oqori?” Ko ira era kakase vei iko, era na kaseti iko talega vei ira na tani. Eda sega ni rawa ni veivakabauti me baleti ira. Kevaka ko vakarogoca na kakase, e kaya na Kalou ni ko dau vakavuna na ca. “A tamata ca sa vakarorogo ki na tebenigusu lasu; ka sa vakatudaligana na daulasu ki na yame ca,” (Vosa Vakaibalebale 17:4). “Sa i ira oqo sa tawasei ira tani, era sa dauvakayalomakawa, a sa sega ni tu vei ira na Yalo Tabu,” (Juta 1:19).
E ka ni rarawa ni dau yaco na veivakamavoataki lelevu duadua vei ira na qele ni sipi ni Kalou mai vei ira talega na sipi, ka sega mai vei ira na olifa. E a vakamacalataki ira na tamata lotu ka ra dau kana tamata ko Paula, ka kaya, “Kevaka dou sa veikata ka veikani vakai kemudou, dou raica vinaka de dou veivakarusai vakai kemudou,” (Kalatia 5:15), ka kaya ni ko ira oqo, era dau vakarusa na ivavakoso lotu. E kaya na iVola Tabu ni dodonu me da qarauni ira na dau vakatubuca vakaoqo: “O koya sa lako voli ka daukakase sa tukuna na ka e tabu ni tukuni: ia mo kakua kina ni veiriti kaya sa vosaveicavilaki,” (Vosa V’balebale 20:19). Na sala totolo duadua me da muduka kina na veileti ena loma ni dua na ivavakoso se isoqosoqo lailai, oya, me da kacivi ira mai na kitaka tiko na kakase, ka me ra tarogi ena loloma, ka me tukuni vakamatata vei ira me ra tinia vakadua. E kaya ko Solomoni na tui, “Ni sa sega ni bukani na bukawaqa, sa boko kina: ia ni sa sega na daukakase, sa sega na veileti,” (Vosa V’balebale 20:19).
Vakamuria na sala ni wali veileti ni Kalou. Me vakuria na sala ni wali leqa ka a vakamacalataki ena wase ni ivola eliu, e a solia talega ko Jisu ki na isoqosoqo lotu e dua na sala rawarawa, ka tolu na kena ikalawa: “Ia, kevaka sa valavala ca vei iko na wekamu, lako ka vunauca ni drau sa tiko vakai kemudrau ga: kevaka e na rogoci iko, ko sa qai rawai koya na wekamu. Ia kevaka e na sega ni rogoca, me qai lewe dua se lewe rua tale mo kauta vata kei iko, me vakadinadinataki na vosa kecega e na gusu ni dautukutuku e le rua se le tolu. Ia kevaka e bese ni rogoci iratou, tukuna vei ira nai soqosoqo lewe ni lotu,” (Maciu 18:15-17).
Ni yaco e dua na veileti, eda rawa ni temaki me da wasea vua e dua tale na leqa e yaco, ka sega ni doudou me da kaya vakadodonu na dina ena loloma vua eda veileti kaya. Oqori e dau vakalevutaka tale na ca. E vinaka cake mo lako vakadodonu vua na tamata ko drau veileti kaya.
Na veivosaki taurua ga e dodonu me imatai ni kalawa, ka na vinaka me caka ena kena totolo duadua. Kevaka drau sega ni walia rawa na leqa, na ikarua ni kalawa mo taura, oya, mo kauta e dua se rua tale, me rau ivakadinadina ka veivuke ena walia na leqa. Na cava mo cakava kevaka e se yalokaukauwa tiko ga, ka bese ni vakaitavi me wali na nomudrau veileti? E kaya ko Jisu mo kauta ki na isoqosoqo lewenilotu. Ia, kevaka e se sega ga ni via vakarorogo, sa dodonu me da raici koya me vaka e dua na tamata tawalotu.
Tokona na nomu italatala kei ira na iliuliu ni lotu. E sega ni dua na iliuliu me sa tamata yalosavasava vakaoti, ka ni tu kece na noda dui malumalumu, ia na Kalou e sa solia vei ira na iliuliu ni lotu na itavi kei na dodonu me ra taqomaka na duavata ni isoqosoqo lotu. E dua na itavi ka ra qarava na iliuliu, oya, na kena wali na leqa ka tubu ena loma ni vavakoso ena kedra maliwa na tamata e mavoa na yalodra, se ra sega ni veiriti, ka se bera ni ra matua vakayalo. E soli talega vei ira na itavi dredre me ra tovolea me vakamarautaki ira kece na lewe ni vavakoso ka ra veileti, ia ko Jisu mada ga e sega ni rawata oqori!
Sa matata vinaka tu ena iVola Tabu na noda itavi vei ira era veiqaravi ena vukuda: “Dou talairawarawa vei ira sa liutaki kemudou, ka mo dou vakamalumalumutaki kemudou: ni ra sa yadrava na yalomudou, me vakataki ira era na tukuni ira kina, me ra kitaka kina e na marau, ka sega e na vutugu: ni sa sega ni yaga vei kemudou me vakaoqori,” (Iperiu 13:17).
Era na duri na italatala ena mata ni Kalou ena dua na siga me ra tukuna na itovo ni nodra qaravi ira na lewe ni nodra ivavakoso. “Ni ra sa yadrava na yalomudou, me vakataki ira era na tukuni ira kina,” (Iperiu 13:17). Ia ko iko, ko na duri talega e mata ni Kalou ka tukuna na itovo ni nomu rogoci ira na nomu iliuliu.
Na iVola Tabu e solia vei ira na italatala na ivakaro matata ena ivakarau me vakarautaki vei ira na dauvakatubuca ena loma ni vavakoso. Me ra kua ni veiba kei ira, ka me ra vakatavulici ira ena sala malumu, ka masulaka me yaco vei ira na veisau, me ra vunauci ira na dauveiba, kerea na lomavata kei na duavata mai vei ira na lewe ni vavakoso, vunauci ira era sega ni doka na veiliutaki, ka biuti ira tani mai na isoqosoqo ko ira era dauvakatubuca kevaka era sa vunauci oti vakarua ka ra sega ga ni veisau. (2 Timoci 2:14, 23-26, Filipai 4:2, Taito 2:15,3:2, 10-11).
Eda na taqomaka na ivavakoso lotu ni da dokai ira era veiqaravi vei keda ena itutu ni veiliutaki. Ko ira na noda italatala kei ira na qase ni lotu, era gadreva na noda masu, veivakayaloqaqataki, vakavinavinaka kei na noda loloma. Eda vakaroti, “Mo dou kilai ira era sa daucakacaka vei kemudou, ka lewai kemudou e na Turaga, ka vakavulici kemudou; ka mo dou vakarokorokotaki ira, ka lomani ira vakalevu sara, e na vuku ni nodra cakacaka. Ka mo dou veivinakati vakai kemudou,” (1 Cesalonaika 5:12-13).
Au via bolei iko mo ciqoma na nomu itavi mo taqomaka ka vakauqeta na duavata ena nomu ivavakoso lotu. Solia kece kina na nomu sasaga, ena qai marau vakalevu kina na Kalou. Ena sega ni dau rawarawa tu ga ena veigauna. Ena so na gauna, ena gadrevi mo cakava na ka e vinaka ena vuku ni Yagona, ka sega ena vukumu, ka mo vakaliuca na ka e lomadra na lewe ni vavakoso. Oya na vuna e biuti keda kina na Kalou ena dua na ivavakoso – me da vulica kina na veikauwaitaki. Ena isoqosoqo lotu, eda vulica kina me da kaya, “o keda,” ka sega ni, “O au”, se “na noda” ka sega ni “na noqu”. E kaya na Kalou, “Me kakua e dua me qara na ka sa yaga duadua ga vei koya, a ka talega sa yaga vei koya na tani,” (1 Korinica 10:24).
Na Kalou e vakalougatataki ira na ivavakoso ka ra yalovata ka duavata. Ena neimami valenilotu e Saddleback Church, era sainitaka na lewenilotu kece e dua na veiyalayalati, ka ra yalataka kina ni ra na taqomaka na duavata ni neimami ivavakoso. Ena vuku ni veiyalayalati oqori, e sega ni yaco kina ena neimami valenilotu e dua na veileti se leqa me tawase kina na ivavakoso. Baleta talega ni isoqosoqo lotu veilomani ka duavata ena veitokani na neimami ivavakoso, e vuqa mai tautuba era sa gadreva me ra mai lewena talega. Ena loma ni vitu na yabaki sa sivi, era sa papitaisotaki eke e lewe ciwa na udolu ka dua na drau (9,100) na tamata vakabauta vou. Ena gauna e via vakasucuma kina e vuqa na bula sucu vou na Kalou, ena vakasaqara e dua na ivavakoso ka katakata vinaka na nodra veiqaravi, me ra qaravi kina na gone sucu vou vakayalo.
Na cava ko sa cakava tiko, ko iko vakai iko, me yaco kina me ivavakoso veiqaravi katakata ka veilomani na nomudou ivavakoso? Era lewevuqa tu na tamata ena noda veitikotiko era vakasaqara tu na loloma, kei na dua na isoqosoqo me ra lewena. Na ka dina sara oqo: na tamata kece e gadreva na loloma kei na kauwaitaki. Ia, ena gauna era na kunea kina e dua na isoqosoqo lotu ka yaco kina na veilomani kei na veikauwaitaki dina, e sa na lailai ga mai na idabedabe ni noda veivalenilotu, ni ra sa osota mai na tamata!
KA 21 NI SIGA
VAKANANUMA VOLI NA INAKI NI NOQU BULA
Tikina me Vakananumi: Sa noqu itavi me‘u taqomaka na duavata ena noqu ivavakoso.
Tikina Koula: “O koya oqo me da muria kina na veika ni veivinakati, kei na veika eda na dui veivakatavulici kina,” (Roma 14:19).
Taro mo Taroga: Na cava au sa cakava tiko ena gauna sara ga oqo me‘u taqomaka kina na duavata ena noqu ivavakoso?
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn